b"\n_START_ARTICLE_\nSre\xc4\x8dna mladina.\n_START_SECTION_\nOzadje\n_START_PARAGRAPH_\nSkupina je po izidu albuma \xc4\x90a Balkan rasa zapustila zalo\xc5\xbebo Nika Records. Med iskanjem nadomestne zalo\xc5\xbebe je skupina postala manj aktivna, njeni \xc4\x8dlani so imeli zato ve\xc4\x8d prostora za druge projekte. Andrej Zava\xc5\xa1nik je igral z bendoma Skor in Trije puhalci, posnel je tudi bobne za plo\xc5\xa1\xc4\x8di Raj ansambla Prisluhnimo ti\xc5\xa1ini in Nothing's Safe kolektiva Very Used Artists; Peter Dekleva je igra v spremljevalnem bendu Tinkare Kova\xc4\x8d, nekaj \xc4\x8dasa tudi Anike Horvat, in v bendih Sausages in Good Stuff; Tim Kostrevc je gostoval na posnetkih Ramba Amadeusa in Sitih hlapcih; Vlado Mihajlovi\xc4\x87 se je bolj posvetil gibanju Street Explosion; Dado Sheik pa je deloval s skupinama Skate Posers in Happy Generated People. Marca in aprila 1999 so Mihajlovi\xc4\x87, Zava\xc5\xa1nik in Dekleva odigrali slovensko turnejo z beograjskim raperjem Voodoo Popeyejem kot njegov spremljevalni bend, ki je po\xc5\xbeel zelo dobre kritike. Vendar pa se \xc5\xa1e vedno z nobenim zalo\xc5\xbenikom niso uspeli dogovoriti za naslednji izdelek. Zadnji koncert pred za\xc4\x8dasnim nenastopanjem je Sre\xc4\x8dna mladina odigrala 24. septembra 2000._NEWLINE_Decembra 2000 je bend zapustil Dado Sheik. Ostali \xc4\x8dlani so od januarja do maja 2001 intenzivno vadili, ustvarjali nove melodije, vmes pa nekajkrat gostovali z \xc5\xbeivo kulisno glasbo v predstavi\xc2\xa0\xc2\xbbKrst pri \xc5\xa1estici\xc2\xab\xc2\xa0Dejmo stisn't teatra. V zakloni\xc5\xa1\xc4\x8de, kjer so vadili, so za\xc4\x8deli prihajati klaviature, tolkala itn., kar so izkoristili za spremembo zvoka.\n_START_SECTION_\nSnemanje\n_START_PARAGRAPH_\nJulija 2001 so se \xc4\x8dlani skupine odpravili v studio na Metelkovi (snemalec Rok Podbev\xc5\xa1ek), kjer so posneli 13 kompozicij, nekaj neposnetih \xc5\xa1e iz \xc4\x8dasov Dada Sheika v novi preobleki, nekaj pa povsem novih. Do januarja 2002 so se posnetki miksali pod taktirko Julija Zornika, ki je kot producent debitiral. Aprila lu\xc4\x8d sveta zagleda videospot\xc2\xa0\xc2\xbbPop-muzik\xc2\xab, maja pa se je po skoraj dveh letih nenastopanja za\xc4\x8dela promocija nove plo\xc5\xa1\xc4\x8de z naslovom Sre\xc4\x8dna mladina.\n_START_SECTION_\nPromocija\n_START_PARAGRAPH_\nJunija 2002 je bend zapustil dotedanji basist Tomi Dem\xc5\xa1er, zamenjal pa ga je An\xc5\xbee Langus, spremljevalni basist Tinkare Kova\xc4\x8d, \xc4\x8dlan projekta Half Naked, studijski glasbenik za razli\xc4\x8dne izvajalce (med drugimi tudi Sestre in Make Up 2), neko\xc4\x8d \xc4\x8dlan Babewatch. Sre\xc4\x8dna mladina je poleti igrala na nekaj festivalih, jeseni pa na klubskih prizori\xc5\xa1\xc4\x8dih. Konec leta 2002 je iz\xc5\xa1el drugi videospot pesmi z albuma, za skladbo\xc2\xa0\xc2\xbbT.t.r., t.t.r., t.t.r.\xc2\xab_NEWLINE_V za\xc4\x8detku leta 2004 je skupina koncertirala po razli\xc4\x8dnih koncih Slovenije. Junija je prejela bumerang za prodor leta, kmalu zatem pa izdala tretji, finalni videospot z albuma, z imenom\xc2\xa0\xc2\xbbRoller-roller\xc2\xab\xc2\xa0\xe2\x80\x93 posnet v \xc5\xbeivo v prostoru, kjer so vadili."